

Sadržaj

[I. UVOD 2](#_Toc180682079)

[II. OPĆI DIO 4](#_Toc180682080)

[II.1. Sažetak Računa prihoda i rashoda te Računa financiranja 4](#_Toc180682081)

[II.2. Račun prihoda i rashoda 5](#_Toc180682082)

[II.3. Rashodi prema izvorima financiranja 13](#_Toc180682083)

[II.4. Rashodi prema funkcijskoj klasifikaciji 14](#_Toc180682084)

[II.5. Račun financiranja 15](#_Toc180682085)

[II.6. Preneseni višak 16](#_Toc180682086)

[II.7. Rekapitulacija 17](#_Toc180682087)

[III. POSEBNI DIO 18](#_Toc180682088)

[III.1. Plan rashoda i izdataka Javne vatrogasne postrojbe grada Šibenika 18](#_Toc180682089)

[IV. OBRAZLOŽENJE 25](#_Toc180682090)

[IV.1. Opći dio 25](#_Toc180682091)

[IV.2. Posebni dio 27](#_Toc180682092)

[V. ZAKLJUČAK 31](#_Toc180682093)

# UVOD

Javna vatrogasna postrojba grada Šibenika je javna ustanova osnovana temeljem članka 31. Zakona o vatrogastvu (“Narodne novine” br. 125./19., 114./22., 155./23.). Osnivač Javne vatrogasne postrojbe grada Šibenika je Grad Šibenik te se njena veličina temelji na Planu zaštite od požara grada Šibenika.

Djelatnost Javne vatrogasne postrojbe grada Šibenika obuhvaća gašenje požara i spašavanje ljudi i imovine ugroženih požarom i tehnološkom eksplozijom, pružanje tehničke pomoći u nezgodama i opasnim situacijama, obavljanje poslova u ekološkim i drugim nesrećama, sudjelovanje u provedbi preventivnih mjera zaštite od požara i eksplozija, pružanje usluga vatrogasnih (protupožarnih) osiguranja i tehničke zaštite, pregled, servisiranje i ispitivanje vatrogasne i druge opreme iz djelatnosti (servis vatrogasnih aparata, servis dišnih aparata), pružanje usluge najma prostora, pružanje usluge prijevoza vode, pružanje usluge nadzora nad vatrodojavnim sustavom, iznajmljivanje vatrogasne opreme, osposobljavanje i usavršavanje vatrogasnih kadrova, pripremanje i organizacija seminara iz djelatnosti, izdavanje knjiga, skripti i ostalih stručnih publikacija iz djelatnosti.

Javnom vatrogasnom postrojbom grada Šibenika upravlja Vatrogasno vijeće koje broji pet članova. Zapovjednik Javne vatrogasne postrojbe grada Šibenika odgovorna je osoba u pravnoj osobi, a uz zamjenika zapovjednika čini kolektiv od, u ovom trenutku, 58 radnika, od čega 55 radnika čini vatrogasnu operativu. Do početka 2025. godine Javna vatrogasna postrojba zapošljavati će 60 radnika, od čega 56 radnika u vatrogasnoj operativi.

Financiranje redovne djelatnosti Javne vatrogasne postrojbe grada Šibenika osigurava se temeljem čl. 110. i 111. Zakona o vatrogastvu (“Narodne novine” br. 125./19., 114./22., 155./23.).

Temeljem Uputa za izradu i dostavu prijedloga financijskih planova proračunskih korisnika za razdoblje 2025.-2027. (KLASA: 400-01/24-01/22, URBROJ: 2182-01-06-24-2 iz listopada 2024. godine), a u skladu s vlastitim potrebama, Javna vatrogasna postrojba predložila je financijski plan rashoda u ukupnom iznosu od 2.948.030,00 € za 2025. godinu. Projekcija plana za 2026. godinu iznosi 2.980.230,00 € te za 2027. godinu 3.110.020,00 €. Na sjednici Gradskog vijeća Grada Šibenika od 12. prosinca, plan je usvojen s manjim izmjenama, pri čemu je zadržan ukupan iznos. Decentralizirana sredstva za vatrogasne postrojbe uvećana su za 103.034,00 € na odjeljku 3111- plaće za redovan rad, dok su istovremeno za isti iznos i na istom odjeljku umanjeni Opći prihodi i primici.

Gore navedenim Uputama određeni su limiti financijskog plana i to u pogledu predviđanja financijskog plana za redovne aktivnosti i programe na razini od 1.600.000,00 €, što nije moglo biti dostatno, obzirom na zakonske odredbe iz 2024. godine, a koje se odnose na plaće, dodatke i ostala materijalna prava profesionalnih vatrogasaca, ali i obzirom na potrebe ove postrojbe u pogledu materijalnih rashoda, posebice kad znamo da u 2025. godini slijedi 20-godišnji servis autoljestve – ključnog vozila za zaštitu grada te obveze grada prema djetetu poginulog vatrogasca. Sukladno navedenom, bilo je neophodno osigurati od strane Osnivača iznos od ukupno 1.749.740,00 €, što je za 149.740,00 € više od postavljenog limita, a navedenim umanjenjem taj se iznosu u konačnici utvrđuje na 46.706,00 €.

Kao i prethodne godine, cijene energenata drastično su veće u odnosu na neka prethodna razdoblja, na što ustanova koja se bavi ovom djelatnošću, obzirom na broj i vrste vozila, broj zaposlenih i veličinu, kao i stanje, objekta unutar kojeg posluje, ne može bitno utjecati. Zahtjevi vozila za servisima i popravcima od kojih su neki zahtijevani od treće strane (MUP, RH) povećavaju se iz godine u godinu iz razloga starosti dijela voznog parka, posebice kad pričamo o radnim i specijalnim vozilima, poput ranije navedene autoljestve. Limitirana sredstva nipošto ne mogu osigurati funkcioniranje službe, a istodobno smanjenje drugih izdataka nije moguće ako znamo da, sukladno posebnim propisima, nije moguće financirati rashode za zaposlene iz svih izvora financiranja koje ostvaruje Javna vatrogasna postrojba grada Šibenika, već se oni mogu planirati iz Općih prihoda i primitaka, Decentraliziranih sredstava za vatrogasne postrojbe i iznimno iz Ostalih prihoda po posebnim propisima, a u slučaju dislokacije izvan područja Šibensko – kninske županije. Sva nefinancijska imovina planira se nabaviti iz vlastitih sredstava, a ostatak istih raspoređen je na materijalne rashode te se za sljedeću godinu planira rekordan, ali dostižan iznos ostvarenja istih. Bez obzira na navedeno, neke rashode nije moguće planirati iz vlastitih prihoda, obzirom da oni moraju biti naplaćeni u trenutku pokretanja postupka nabave. Primjerice, ako znamo da većina vozila podliježe osiguranju u mjesecu veljači, ne postoji mogućnost da se premije osiguranja planiraju u ukupnom iznosu iz vlastitih prihoda. Prilikom izrade prijedloga financijskog plana vodilo se računa o tempu ostvarenja, ali i o uštedi sredstava Osnivača kad se radi o materijalnim rashodima i nefinancijskoj imovini, kako bi sva sredstva koja nisu neophodna na takvim rashodima bila usmjerena na rashode za zaposlene.

# OPĆI DIO

### II.1. Sažetak Računa prihoda i rashoda te Računa financiranja



### II.2. Račun prihoda i rashoda

##### II.2.1. Prihodi poslovanja i prihodi od prodaje nefinancijske imovine





##### II.2.2. Rashodi poslovanja i rashodi za nabavu nefinancijske imovine













### II.3. Rashodi prema izvorima financiranja



### II.4. Rashodi prema funkcijskoj klasifikaciji



### II.5. Račun financiranja



### II.6. Preneseni višak

Javna vatrogasna postrojba grada Šibenika u 2025. godinu prenijeti će višak prihoda poslovanja iz izvora financiranja Vlastiti prihodi u iznosu od 20.000,00 €, koji će biti korišten za financiranje dijela 20-godišnjeg servisa autoljestve u iznosu od 17.500,00 € (3232) te nabavu nefinancijske imovine u iznosu od 2.500,00 € (4223).



### II.7. Rekapitulacija



# POSEBNI DIO

### III.1. Plan rashoda i izdataka Javne vatrogasne postrojbe grada Šibenika















# IV. OBRAZLOŽENJE

### IV.1. Opći dio

Javna vatrogasna postrojba grada Šibenika 1. prijedlogom financijskog plana za 2025. godinu s projekcijama za 2026. i 2027. godinu i obrazloženjem, za 2025. godinu planirala je ostvarenje prihoda u ukupnom iznosu od 2.928.030,00 € te ukupne rashode u iznosu od 2.948.030,00 €, što je i usvojeno od strane Gradskog vijeća Grada Šibenika, dana 12. prosinca 2024. godine.

U nastavku navodimo neke od važnijih podataka za poimanje cjelokupne slike zadataka, potom i odgovora na iste, a u svrhu obrazloženja i objektivnog planiranja, sukladno osnovnim zahtjevima i potrebama.

Javna vatrogasna postrojba grada Šibenika posjeduje, odnosno koristi, vozni park koji se sastoji od 18 vatrogasnih vozila i jednog vatrogasnog plovila. Vozila su starosti proizvodnje od 1998. do 2010. godine, izuzev dva zapovjedna vozila, jednog kombi vozila i dva vozila koja su dobivena na korištenje u 2021. godini. Vozila su iz godine u godinu starija te poseban problem predstavljaju specijalna, teretna, odnosno radna vozila, čiji dijelovi i usluge radova na njima dosežu visoke cijene, kako za sama vozila tako i za radne uređaje i specijalne alate koji su njihov sastavni dio. Samo za redovne servise dva vozila na korištenju potrebno je svake godine osigurati iznos od cca 20.000,00 €, a u 2025. godini i autoljestva podliježe 20-godišnjem servisu koji će iznositi cca 45.000,00 € i to u slučaju da ne bude detektirana potreba za dodatnim radovima. 10-godišnji servis autoljestve zahtijevao je odvoz vozila u Njemačku te je njegova cijena tad iznosila gotovo 70.000,00 €, stoga imamo sreće što će se ovaj, zahtjevniji, odviti u RH te će njegov trošak iznositi dobrano manje. Autoljestva je ključno vozilo za područje Grada Šibenika te jedino vozilo koje može dosegnuti takvu visinu na području Šibensko – kninske županije, djeluje na zahtjevnim tehničkim intervencijama, pretežito kod požara objekata, a znamo koliko su zahtjevni požari stambenih zgrada, koji se isto tako događaju i u našem gradu, ali i na području cijele županije. Svakako, osnovno što je potrebno osigurati jeste sigurnost vatrogasaca pri radu, čime se direktno utječe i na sigurnost zajednice, posebice za vrijeme takvih intervencija.

Obzirom na ostatak voznog parka, kao gotovo svake godine i ove ističemo potrebu izrade kvalitetnog plana nabave novih vatrogasnih vozila. Kao što je dio „strateškog plana“ Grada Šibenika, između ostalog, izgradnja vatrogasnog doma kao dio veće cjeline, svakako bi se trebalo razmisliti o izradi višegodišnjeg plana zamjene vatrogasnih vozila, čime će se u konačnici utjecati i na smanjenje troškova vezanih uz popravke, obzirom da bi se iz godine u godinu smanjivao broj starih vozila koja redovito zahtijevaju takve radnje, a istovremeno bi se povećala sigurnost i vatrogasaca i korisnika usluga, odnosno građana, ali i kvaliteta izvedbe zbog kvalitetnijih i zahtjevnijih tehničkih rješenja na specijalnim vozilima novije proizvodnje.

Ranije spomenuta sigurnost vatrogasaca prilikom rada utječe na način planiranja te se kroz višegodišnje planove nastoji etapno popunjavati osobna i skupna zaštitna oprema, upravo kako bi se izbjegli krupni financijski zahtjevi koji bi, da nije takvog pristupa, bili značajno opterećenje za proračun. Na ovaj način uspješno se zadovoljavaju oba zahtjeva te se iz godine u godinu preispituju potrebe za nadolazeća razdoblja. Intervencijska vatrogasna zaštitna odijela imaju pojedinačnu cijenu od cca 2.000,00 € i višu, a Javna vatrogasna postrojba grada Šibenika već dugi niz godina gotovo u cijelosti financira takve nabave iz vlastitih sredstava. Iako ostvareni prihodi od obavljanja gospodarske djelatnosti iz godine u godinu rastu, oni niti približno nisu dovoljni i za pokriće materijalnih rashoda, odnosno nabave kaciga, odijela za gašenje požara otvorenog prostora, čizama, radnih cipela, sitnog inventara. U tu svrhu nastojimo ostvariti maksimum vlastitih prihoda, uz ostale izvore koji su nam dostupni tijekom svake pojedinačne godine, ali neophodno je i dio decentraliziranih sredstava, kao i sredstava od općih prihoda i primitaka usmjeriti na te rashode. Pri planiranju je važno voditi računa i o tempu ostvarenja prihoda, obzirom da on ovisi o izvršenju određenih usluga, zadovoljenju određenih uvjeta, terminima izvršenja sklopljenih ugovora, ali i terminskim planovima drugih institucija, poput Hrvatske vatrogasne zajednice. Dio prihoda biti će ostvaren tek krajem godine, dok će određeni rashodi biti preuzeti u ranijem dijelu godine, stoga je važan raspored plana, kako bi se na temelju njega donio i objektivan plan nabave, a u konačnici i sklopili ugovori.

Javna vatrogasna postrojba grada Šibenika jamči učinkovitost kod požara otvorenih prostora, požara plovila, prometnih nezgoda, akcidenata, spašavanja ljudi i gašenja na visokim objektima, intervencijama spašavanja na vodi, spašavanja iz ruševina te rješavanja brojnih opasnih situacija. Postrojba mora biti operativno spremna za požare stambenih i gospodarskih objekata na području grada Šibenika. Naravno, uobičajeno područje interveniranja odnosi se i na druge jedinice lokalnih samouprava na području županije.

Kako sudjelujemo u zaštiti područja od iznimnog značaja za gospodarstvo, industriju i turizam u ovom djelu županije, naglašavamo značaj sigurnosti gospodarskih objekata smještenih u industrijskoj zoni Podi i Impol-TLM, ali i hotelskog kompleksa Solaris, pristaništa za mega jahte i marinu D-Marin, novootvorene hotele i kampove. Operativna sposobnost vatrogasne smjene, a time i Postrojbe, bitna je za gospodarstvo grada Šibenika uzimajući u obzir vrijednosti gospodarskih objekta i zaposlenika.

Rashodi za zaposlene planirani su uzimajući u obzir novi propise iz područja vatrogastva koji su stupili na snagu u 2024. godini. Unutar plana, u odnosu na ranije razdoblje, planirano je smanjenje plaća za posebne uvjete rada, ali je isto tako planirano povećanje plaća za redovni i prekovremeni rad. Uzimajući u obzir ukupne koeficijente složenosti poslova za radna mjesta te osnovicu za obračun, odnosno njihove bruto plaće te činjenicu da će do početka 2025. godine biti zaposlena još dva radnika, stoga pridodajemo i njihove godišnje bruto plaće, iznos koji je potreban ukoliko se dogodi srednje zahtjevna protupožarna sezona raste u odnosu na ovogodišnje potrebe. Posljedično, rastu i planirani iznosi doprinosa na plaće.

Vlastiti prihodi ovim prijedlogom planirani su u maksimalnom dozvoljenom iznosu te se, sukladno zakonskim propisima, isti ne smiju koristiti za financiranje rashoda za zaposlene.

Ukupni prihodi i rashodi Javne vatrogasne postrojbe grada Šibenika planirani su u visini većoj od pretpostavljenog limita općih prihoda i primitaka te u visini limita decentraliziranih sredstava i realne procjene očekivanih prihoda od pomoći, prihoda po posebnim propisima, naknada s naslova osiguranja i vlastitih prihoda. Grad Šibenik izvršio je, unutar Plana, povećanje decentraliziranih sredstava, uz istovremeno smanjenje općih prihoda i primitaka, u iznosu od 103.034,00 €.

Iznos planiranog viška prihoda za 2024. godinu iskoristiti će se za pokriće nabave opreme za održavanje i zaštitu u 2025. godini u iznosu od 2.500,00 € te za pokriće dijela rashoda 20-godišnjeg servisa autoljestve u iznosu od 17.500,00 €. Visina viška prihoda planirana je na temelju trenutnog izvršenja i rezervacija plana 2024. godine te postavljenih planova za 2025. godinu.

### IV.2. Posebni dio

|  |  |
| --- | --- |
| **Razdjel: 002 UPRAVNI ODJEL ZA FINANCIJE** | |
| **Glava: 00202-33706 JAVNA VATROGASNA POSTROJBA I DVD** | |
| **Uprava: 0001 JAVNA VATROGASNA POSTROJBA GRADA ŠIBENIKA** | |
| **Planirana sredstva za provedbu: 2.948.030,00 €** | |
| **NAZIV PROGRAMA** | **1005 PROTUPOŽARNA ZAŠTITA LJUDI I IMOVINE** |
| **Funkcijska oznaka** | **0320 Usluge protupožarne zaštite** |
| **Regulatorni okvir** | * Zakon o vatrogastvu (Narodne novine br. 125./19., 114./22., 155./23.) * Zakon o zaštiti od požara (Narodne novine br. 92./10., 114./22.) * Zakon o zaštiti na radu (Narodne novine br. 71./14., 118./14., 154./14., 94./18., 96./18.) * Zakon o sustavu civilne zaštite (Narodne novine br. 82./15., 118./18., 31./20., 20./21., 114./22.) * Pravilnik o klasifikaciji radnih mjesta profesionalnih vatrogasaca, mjerilima za njihovo utvrđivanje i koeficijentima složenosti poslova (Narodne novine br. 46./23.) * Pravilnik o klasifikaciji postrojbi i koeficijentima složenosti poslova te radnih mjesta i mjerila za utvrđivanje radnih mjesta vatrogasaca (Narodne novine br. 85./24.) * Uredba o visini dodataka na osnovni koeficijent za radna mjesta profesionalnih vatrogasaca (Narodne novine br. 92./24.) * Pravilnik o uvjetima za stjecanje vatrogasnih zvanja, oznake vatrogasnih zvanja, funkcionalne oznake radnog mjesta, promaknuća i napredovanje kroz vatrogasna zvanja, uvjeti i način prevođenja stečenih vatrogasnih zvanja u nova vatrogasna zvanja (Narodne novine br. 89./24.) * Pravilnik o mjerilima za ustroj i razvrstavanje vatrogasnih postrojbi, kriteriji za određivanje broja i vrste vatrogasnih postrojbi na području jedinice lokalne samouprave te njihovo operativno djelovanje na području za koje su osnovane (Narodne novine br. 86./24.) * Statut Javne vatrogasne postrojbe grada Šibenika * Plan zaštite od požara i tehnoloških eksplozija za područje Grada Šibenika * Plan djelovanja u području prirodnih nepogoda * Zakon o proračunu (Narodne novine br. 144./21.) * Zakon o radu (Narodne novine 93./14., 128./17., 98./19., 151./22., 64./23.) * Pravilnik o uporabi osobne zaštitne opreme (Narodne novine br. 5./21.) * Pravilnik o tehničkim zahtjevima za zaštitnu i drugu opremu koju pripadnici vatrogasnih postrojbi koriste prilikom vatrogasnih intervencija (Narodne novine br. 31./11.) * Pravilnik o vatrogasnoj tehnici (Narodne novine br. 5./21.) * Pravilnik o poslovima s posebnim uvjetima rada (Narodne novine br. 5./84.) * Pravilnik o programu i načinu polaganja stručnog ispita za vatrogasce s posebnim ovlastima i odgovornostima (Narodne novine br. 110./20.) * Zakon o porezu na dodanu vrijednost (Narodne novine br. 73./13., 99./13., 148./13., 153./13., 143./14., 115./16., 106./18., 121./19., 138./20., 39./22., 113./22., 33./23., 114./23., 35./24.) * Zakon o zakupu i kupoprodaji poslovnog prostora (Narodne novine broj 125./11., 64./15., 112./18.) |
| **Opis programa** | **A100501 Provedba mjera zaštite od požara i eksplozija** |
| **Ciljevi programa** | Protupožarna zaštita ljudi i imovine kroz zaštitu opće sigurnosti ljudi i imovine te preventivno djelovanje na području zaštite od požara |
| **Planirana sredstva za provedbu** | 2.948.030,00 € |
| **Pokazatelj rezultata** | Navedeno u zasebnoj tablici |
| **Obrazloženje** | Javna vatrogasna postrojba grada Šibenika javna je ustanova osnovana s ciljem skrbi o potrebama i interesima svih građana te kroz svoje preventivne aktivnosti u tijeku cijele godine nastoji podizati svijest građana. Realizacijom programa postiže se učinak na opće dobro i sigurnost svih fizičkih i pravnih osoba s područja Grada Šibenika, ali i susjednih jedinica lokalne samouprave.  Preventivnim djelovanjem i podizanjem svijesti građana dugoročno se može djelovati na podizanju stupnja sigurnosti imovine i zdravlja u svom okruženju, ali i načinu postupanja u opasnim situacijama prije dolaska vatrogasaca. Izostanak provedbe programa imao bi nemjerljive posljedice za sigurnost ljudi i imovine na području grada Šibenika. Posljedica neprovođenja programa dovela bi do negativnih učinaka za turizam, stoga je zajedničkim aktivnostima Javne vatrogasne postrojbe grada Šibenika i Grada Šibenika potrebno raditi na podizanju odobrenih financijskih sredstava u godinama ispred nas, kako bi se dosadašnje preventivne aktivnosti još unaprijedile.  Najnovijim podzakonskim aktima Zakona o vatrogastvu pitanje plaća profesionalnih vatrogasaca na razini Republike Hrvatske privodi se kraju. Novim propisima definirani su određeni dodaci, zvanja i kategorije te su izrađeni novi pravilnici na razini ovog proračunskog korisnika. Za rashode za zaposlene potreban je iznos od 2.656.910,00 €, odnosno nešto više od 90% iznosa ukupnog financijskog plana. Ostalim rashodima za zaposlene obuhvaćena je naknada za topli obrok, jubilarne nagrade, dar djeci povodom blagdana sv. Nikole, prigodne nagrade te pomoći.  Materijalni rashodi planirani su u iznosima koji ne odudaraju od iznosa planiranih financijskim planom za 2024. godinu, osim usluga za tekuće i investicijsko održavanje unutar kojih je potrebno osigurati novih 45.000,00€ za izvršenje 20-godišnjeg servisa autoljestve.  Dodatno, osim uobičajenih rashoda koji se ponavljaju svake godine iz područja zaštitne opreme i obuće, planira se nabava čizama za požare otvorenog prostora i radnih cipela, a od novih troškova u odnosu na 2024. godinu izdvajamo i povećanje intelektualnih usluga za trošak vanjskog knjigovodstva u siječnju, vezano uz izradu financijskog i popratnih izvještaja.  Za materijalne rashode planira se iznos od 244.940,00 €.  Financijski rashodi planiraju se u iznosu od 30,00 €.  Naknade građanima i kućanstvima u novcu, odnosno stipendija za dijete poginulog vatrogasca planiraju se u iznosu od 13.900,00 €.  Rashodi za nabavu nefinancijske imovine planiraju se financirati iz vlastitih prihoda u iznosu od 29.750,00 € te iz viška prihoda 2024. u iznosu od 2.500,00 €, što ukupno iznosi 31.250,00 €, a odnose se na nabave intervencijskih vatrogasnih odijela, mobilne radijske stanice, dišnih aparata te računala i licenci, sukladno zapisniku provedenog nadzora Grada Šibenika. |

|  |  |  |  |  |  |  |  |
| --- | --- | --- | --- | --- | --- | --- | --- |
| **Pokazatelj**  **rezultata** | **Definicija** | **Jedinica** | **Polazna**  **vrijednost** | **Izvor podataka** | **Ciljana vrijednost (2025.)** | **Ciljana vrijednost (2026.)** | **Ciljana vrijednost (2027.)** |
| Smanjenje opožarenih površina | Provođenjem plana osposobljavanja dodatno podizati spremnost Postrojbe u cilju što efikasnijeg i bržeg djelovanja | Opožarena površina u ha po intervenciji | 5 | JVP grada Šibenika | 4,5 | 4,7 | 4,7 |
| Povećanje broja izdanih odobrenja za loženje vatre na otvorenom | Upozoravanjem građana na obvezu traženja odobrenja za loženje vatre na otvorenom u razdoblju od 01.11. do 31.05. | Broj izdanih odobrenja za loženje vatre | 140 | JVP grada Šibenika | 180 | 180 | 180 |
| Smanjenje požara dimnjaka | Povećanjem broja apela građanima u tijeku sezone grijanja | Broj objava na int. stranici i Facebook stranici | 3 | JVP grada Šibenika | 4 | 5 | 6 |
| Povećanje broja vatrodojavnih priključaka | Povećanjem broja vatrodojavnih priključaka smanjiti vrijeme izlaska na intervenciju | Broj vatrodojavnih priključaka | 8 | JVP grada Šibenika | 10 | 11 | 12 |
| Povećanje broja posjeta dječjim vrtićima i školama | Povećanjem posjeta dječjim vrtićima i školama približiti djeci opasnosti i načine postupanja u opasnim situacijama | Broj posjeta dječjim vrtićima i školama | 5 | JVP grada Šibenika | 8 | 9 | 10 |
| Organizacija Dana otvorenih vrata | Organizacijom Dana otvorenih vrata približiti opremu i način rada građanima | Broj održanih Dana otvorenih vrata | 1 | JVP grada Šibenika | 1 | 1 | 1 |

# V. ZAKLJUČAK

Javna vatrogasna postrojba grada Šibenika javna je ustanova osnovana od strane Grada Šibenika koja djeluje na njegovom području, kao i na području Šibensko – kninske županije. Temeljni zadatak ove postrojbe jeste štititi i očuvati potrebe društva, odnosno imovine i života, promptnim i profesionalnim odgovorom i djelovanjem.

Pri planiranju na svim razinama važno je shvatiti da je ono, unutar ove Postrojbe, kontinuirani proces. Iako planovi mogu biti razvijani na dnevnoj bazi, sam proces planiranja jeste ono što je važno da bismo dobili realan, izvediv i kvalitetan plan. Postavljanjem određenih limita donekle iskušavamo svoje mogućnosti, ali ukomponirano redovno poslovanje čini prioritet u planu, čemu pridružujemo i izvanredne potrebe pri realizaciji kojih računamo na potporu Osnivača, prvenstveno kako bi se zadržala kvaliteta i uopće mogućnost izvršenja temeljnog zadatka ove Postrojbe.

Razdoblje od 2020. do 2024. godine obilježilo je značajan pomak u smislu definiranja plaća i materijalnih prava profesionalnih vatrogasaca, kao i kategorizacije postrojbi, možda još od 2000.-ih godina, kad su postrojbe izdvojene iz sustava Ministarstva unutarnjih poslova. Na snagu su stupili propisi koji djeluju na minimum prava profesionalnih vatrogasaca (u ovom planu navedeno se najviše odnosi na rashode za zaposlene), a s ciljem da se usklade primanja svih profesionalnih vatrogasaca u Republici Hrvatskoj. Osnivači su slobodni pregovarati i kolektivno ugovarati, što nije slučaj na našem području, međutim poslovanje, ali i planiranje bi vjerojatno bilo olakšano u razdoblju u kojem bi na snazi bio kolektivni ugovor, stoga bi obje strane trebale razmišljati u tom smjeru za budućnost.

Dodatan trošak iziskuje i 20-godišnji servis autoljestve – vozila, kako smo kroz ovaj dokument već spomenuli u nekoliko navrata, ključnog za određene intervencije primarno na području samog grada, ali i na području cijele županije, obzirom da ne postoji drugo vozilo koje je svojim sposobnostima izjednačeno ili premašuje ono koje imamo u svom posjedu.

Iako svjesni mogućnosti ubrzanja inflacije u 2025. godini, plan smo, vezano uz nabavu energetskih usluga i energenata, optimistično ostavili na istoj razini, nadajući se srednje zahtjevnoj protupožarnoj sezoni i uštedama u sezoni grijanja, obzirom da je krajem 2024. godine planirana djelomična obnova i zamjena sustava grijanja, uz daljnju primjenu Uredbe Vlade RH što se tiče električne energije. Inflacija cijena će se sasvim sigurno nastaviti u prvom dijelu 2025. godine te utjecati na plan materijalnih rashoda, dok rashode za nabavu nefinancijske imovine namjeravamo ostvariti u zadnjem kvartalu 2025. godine, nakon završetka protupožarne sezone, detekcije novih potreba uzrokovanih istom i, nadamo se, stabilizacije cijena.

Prihodi koje Javna vatrogasna postrojba grada Šibenika ostvaruje vlastitim djelovanjem na tržištu, odnosno obavljanjem gospodarske djelatnosti, važan su dio ovog plana. Za 2025. godinu planirani su u rekordnom iznosu, a istovremeno potpuno objektivnom. Sukladno postavljenim ciljevima, raditi će se (kroz preventivni dio programa) na educiranju vlasnika objekata, kako bi u svoje sustave implementirali značajniju sigurnost (vatrodojava) što zajednici, njihovim zaposlenicima, pogonima i objektima pričinjava dodanu vrijednost po pitanju sigurnosti, a ovoj Postrojbi po pitanju veće razine opremljenosti vatrogasaca i njihove sigurnosti.

Svjesni povećanog zahtjeva za sredstvima koja je potrebno osigurati za pokriće rashoda za zaposlene, gdje god je to bilo moguće, preuzeli smo financiranje na vlastiti teret, kao i na teret prihoda koje planiramo ostvariti od drugih proračuna i po drugim osnovama. Naravno, većina plana počiva na sredstvima Osnivača i decentraliziranim sredstvima, međutim suvremena i opremljena postrojba na ovom području, jedna je od ključnih dijelova posebnih ciljeva, odnosno prioriteta razvoja Grada Šibenika jer jamči sigurnost, a ona je osnovna pretpostavka i čvrst temelj za razvoj i rast. Svakako se nadamo i našem rastu u bliskoj budućnosti kad pričamo o posebnom cilju 3.3. unutar Zelenog razvoja, jer smo svjesni da otpornost na rizike ovog područja prije svega počiva na ovoj postrojbi, a ova postrojba zajedno s Gradom Šibenikom spremna je za razvoj i izvršenje vlastitih ciljeva, na korist zajednice u cjelini.

Sukladno Zakonu o proračunu (“Narodne novine” br. 144./21.), Proračunu Grada Šibenika usvojenom na sjednici Gradskog vijeća od 12. prosinca 2024. godine, Uputama za izradu i dostavu financijskih planova proračunskih korisnika za razdoblje 2025.-2027. (KLASA: 400-01/24-01/22, URBROJ: 2182-01-06-24-2 iz listopada 2024. godine) i utvrđenim potrebama službe, Javna vatrogasna postrojba grada Šibenika donosi Financijski plan za 2025. godinu u ukupnom iznosu od 2.948.030,00 € te, slijedom navedenog, sljedeće izvore financiranja financijskog plana za 2025. godinu:

|  |  |
| --- | --- |
| IZVORI FINANCIRANJA ZA 2025. GODINU (€) | |
| OPĆI PRIHODI I PRIMICI (GRAD ŠIBENIK) | 1.646.706,00 |
| DECENTRALIZIRANA SREDSTVA | 1.178.034,00 |
| VLASTITI PRIHODI | 80.430,00 |
| POMOĆI | 12.260,00 |
| OSTALI PRIHODI ZA POSEBNE NAMJENE | 3.000,00 |
| POMOĆI IZ DRŽAVNOG PRORAČUNA | 6.600,00 |
| NAKNADE S NASLOVA OSIGURANJA | 1.000,00 |
| **UKUPNO:** | **2.928.030,00** |
| VIŠAK PRIHODA POSLOVANJA IZ 2024. (93) | 20.000,00 |
| **UKUPNO:** | **2.948.030,00** |

Vatrogasno vijeće Javne vatrogasne postrojbe grada Šibenika, na sjednici održanoj 25. listopada 2024. godine, a na temelju članka 16. Statuta Javne vatrogasne postrojbe (KLASA: 007-01/23-02/01, URBROJ: 2182-1-55-03-23-1 od 23. lipnja 2023.) usvojilo je 1. prijedlog financijskog plana za 2025. godinu, s obrazloženjem i projekcijama za 2026. i 2027. godinu, a isti dokument u koje su uključene ranije obrazložene manje izmjene, zadržan unutar istog ukupnog iznosa plana rashoda i plana prihoda usvojen je od strane Gradskog vijeća Grada Šibenika na sjednici održanoj 12. prosinca 2024. godine, kao sastavni dio Proračuna Grada Šibenika.

Vatrogasno vijeće Javne vatrogasne postrojbe grada Šibenika, na sjednici održanoj 20. prosinca 2024. godine, a na temelju članka 16. Statuta Javne vatrogasne postrojbe (KLASA: 007-01/23-02/01, URBROJ: 2182-1-55-03-23-1 od 23. lipnja 2023.) usvojilo je Financijski plan za 2025. godinu, s obrazloženjem i projekcijama za 2026. i 2027. godinu, na razini skupine računskog plana, dok se plan na razini odjeljka koristi kao dodatni podatak potreban za interpretaciju prijedloga od strane Grada Šibenika, Upravnog odjela za financije, sukladno zahtjevima iz Uputa za izradu i dostavu prijedloga financijskih planova proračunskih korisnika za razdoblje 2025.-2027. (KLASA: 401-01/24-01/22, URBROJ: 2182-01-06-24-2 iz listopada 2024.) Grada Šibenika.

KLASA: 400-02/24-01/01

URBROJ: 2182-1-55-03-24-4

Šibenik, 20. prosinca 2024.

**JAVNA VATROGASNA POSTROJBA**

**GRADA ŠIBENIKA**

**VATROGASNO VIJEĆE**

PREDSJEDNIK

Tomislav Banovac